Kudiza 13
Nsañwinyi Yayiwahi Yahosha haNsakililu?
1. Komana nsakililu yejima yayiwahi?
Munsakililu jejima mudi antu amawahi. Nsañu yayiwahi yakwila nawu Nzambi wayimonaña nikuyakamena. Chawushona, yuma yatama anakuyilila mwijina dansakililu. (2 Akorinda 4:3, 4; 11:13-15) Kwesekeja nayileji yawakwayikuzulemba, nsakililu yadiñijaña munsañu yakujaha antu nanyitenda nzumbu, kujaha nyuza yawantu, njita nikukabisha anyana. Yumiyi yaneñeshaña antu amukuhwelela Nzambi chikupu!—Tañenu Matewu 24:3-5, 11, 12.
Ilaña nsakililu yalala yamushimekaña Nzambi, nsakililu yakutwamba yamuneñeshaña. Yatañishaña antu nsañu yabula muBayibolu, ntañishilu yakutwamba yahosha hadi Nzambi nihadi afu. Ilaña Yehova nakukeña nindi antu amwiluki.—Tañenu Ezekeli 18:4; 1 Timotewu 2:3-5.
2. Nsañwinyi yayiwahi yinakuhosha hansakililu?
Nzambi hadimbewaña nansakililu yahoshaña nawu yamukeña henohu yasweja kukeña ituña daSatanaku. (Yakoba 4:4) Izu daNzambi datenaña nsakililu yakutwamba yejima nawu “Babiloni Muneni.” Babiloni hiijina dafuma kumusumba wakushankulu mwatachikilili nsakililu yakutwamba hanyima yaDibaji dadiñuku mumafuku aNowa. Nzambi keña yajilumuni munjila yakukasumwisha nsakililu yadimbaña nikukabisha antu.—Tañenu Chimwekeshu 17:1, 2, 5, 16, 17; 18:8.
Kudi cheñi nsañu yayiwahi. Yehova hajimbala antu ashinshika apalañena munsakililu yakutwamba mukaayi kejimaku. Nakuyipompesha kuhitila mukuyidizisha chalala.—Tañenu Mika 4:2, 5.
3. Antu ashinshika atela kwiladi?
Yehova wakamenaña antu akeña yuma yalala niyayiwahi. Wayikonkomwenaña nindi afumi munsakililu yakutwamba. Antu amukeña Nzambi anakuhimpa yililu yawu kulonda amuzañaleshi.—Tañenu Chimwekeshu 18:4.
Muyaaka nkulakaji yatachi, antu ashinshika chatiyiluwu nsañu yayiwahi kudi apostolu, etejeli namuzañalu. Ekalili nachihandilu chachiwahi chayilejeluwu kudi Yehova, chihandilu chamuzañalu, chihandilu chachiwahi chakuchiñeja. Atushila chakutalilahu chachiwahi muloña etejeli nsañu yayiwahi kuhitila mukumutwamijaku Yehova muchihandilu chawu.—Tañenu 1 Atesalonika 1:8, 9; 2:13.
Yehova watambwilaña antu afumaña munsakililu yakutwamba nakwinza muchisaka chawantu jindi akwakudifukula. Neyi mwiteja mutambi waYehova, mukwikala ibwambu dindi nawa mukwikala muchisaka chachiha chawakwakudifukula aYehova nawa mwakatambwila wumi wahaya nyaka.—Tañenu Maku 10:29, 30; 2 Akorinda 6:17, 18.
4. Nzambi wakaleta ñahi muzañalu mukaayi kejima?
Nsañu yayiwahi yidi yakwila nawu mpinji yakusompesha nsakililu yakutwamba yinakwinza. Yakakuula antu kuyihuñu yinakumonawu mukaayi kejima. Nsakililu yakutwamba hiyamba kadimba cheñi antu nikuyambulaku. Antu ejima akapuluka akadifukulaña hamu kudi Nzambi walala wumu hohu.—Tañenu Chimwekeshu 18:20, 21; 21:3, 4.
ILUKILENUHU JIKWAWU
Chumanyi Chacheni Chatañishaña Bayibolu?
Kudifukula Kwetejañayi Nzambi
Chumanyi Chacheni Chatañishaña Bayibolu?
kmb_Latn sna_Latn bam_Latn cjk_Latn cjk_Latn swh_Latn lua_Latn cjk_Latn cjk_Latn lua_Latn cjk_Latn cjk_Latn kmb_Latn cjk_Latn umb_Latn lug_Latn lua_Latn lug_Latn